P6_TA(2007)0044

Незаконен риболов

Резолюция на Европейския парламент относно прилагането на плана за действие на ЕС за борба с незаконния, безотчетен и нерегламентиран риболов (2006/2225(INI))

Европейският парламент,

- като взе предвид съобщението на Комисията, озаглавено "План на действие на Общността за премахване на незаконния, безотчетен и нерегламентиран риболов" (COM"(2002)0180) и заключенията на Съвета от 11 юни 2002 г. по този въпрос,

- като взе предвид своята резолюция от 20 ноември 2002 г. относно плана за действие на Общността за премахване на незаконния, безотчетен и нерегламентиран риболов [1],

- като взе предвид съобщенията на Комисията в продължение на три години относно мониторинга на прилагането на Общата политика в областта на рибарството (ОПР) и съответните резолюции на Парламента по този въпрос,

- като взе предвид ежегодните съобщенията на Комисията и съответните резолюции на Парламента относно поведение, сериозно нарушаващо правилата на ОПР,

- като взе предвид международния план на действие на ФАО относно незаконния, безотчетен и нерегламентиран (НБН) риболов и техническите документи, приети впоследствие от ФАО,

- като взе предвид Регламент (EО) № 768/2005 на Съвета от 26 април 2005 г. за създаване на Агенция на Общността за контрол на рибарството [2], по-специално член 3, точка з) от него,

- като взе предвид своята резолюция от 13 декември 2001 г. относно ролята на удобния флаг в риболовния сектор [3],

- като взе предвид Зелената книга, озаглавена "Към бъдеща морска политика за Съюза: европейско виждане за океаните и моретата"(COM"(2006)0275),

- като взе предвид своята резолюция от 7 септември 2006 г. относно откриването на дебат за подхода на Общността спрямо схемите за еко-етикетиране на рибни продукти [4],

- като взе предвид член 45 от своя правилник,

- като взе предвид доклада на Комисията по рибно стопанство (A6-0015/2007),

A. като има предвид, че НБН риболовът представлява съществен проблем в целия свят, тъй като причинява значително екологично нарушение и съдейства за изчерпването на търговски и нетърговски рибни запаси и на други видове и от това следват затруднения за общностите, чието препитание зависи от риболова, както в развиващите се, така и в развитите страни;

Б. като има предвид, че борбата против НБН риболова беше възпрепятствана от фактори, каквито са използването на удобен флаг, прехвърляния в международни води, липса на адекватен пристанищен контрол и недостатъчно сътрудничество между контролните органи;

В. като има предвид, че съгласно определението на ФАО за НБН риболов "незаконният риболов" се отнася до дейности, извършвани от плавателни съдове в нарушение на законовата и подзаконовата уредба на страни, които членуват в регионална организация за управление на рибното стопанство (РОУРС), "безотчетният риболов" се отнася до дейности, които са докладвани погрешно или не са докладвани изобщо на компетентните национални власти или на съответната РОУРС, а "нерегулиран риболов" се отнася до дейности, извършвани от плавателни съдове, които нямат националност или под знамето на държава, която не е член на конкретна РОУРС, в нарушение на мерките за опазване и управление на тази организация;

Г. като има предвид, че макар НБН риболов да може да бъде извършен от всяка част на флота, най-голямото му въздействие може да се види в офшорната част, извършваща риболов, която предпочита да оперира в международни води и на континенталния шелф на развиващите се страни с недостатъчни средства за контрол, което означава, че дейността на Европейския съюз трябва да се насочи към тези области и върху тази част на флота,

Д. като има предвид, че плавателните съдове, ангажирани в НБН риболов, спомагат за отслабването на социалните условия, условията за живот и работа на екипажите;

Е. като има предвид, че НБН риболовът и търговските дейности, свързани с него, също представляват нелоялна конкуренция за тези риболовци и търговски участници, които спазват правилата, посочени в закона, включително законодателството на ЕС, на неговите държави-членки и на други страни, както и мерките за управление, приети от РОУРС;

Ж. като има предвид, че Европейският съюз и неговите държави-членки трябва да увеличат ангажимента си в борбата против всички форми на незаконен риболов, но също така е необходимо да се направи разграничение между нарушения от плавателни съдове на Общността на правилата на Общността и НБН риболов, така както се тълкува на международно ниво, и като се има предвид, че дейностите, извършвани в рамките на ОРП са регулирани, което означава, че борбата против тези две дейности в повечето случаи ще включва различни процедури;

З. като има предвид, че Комисията признава затруднението при определяне на разликата между законен и незаконен улов, по-специално в някои случаи, когато разтоварената риба е замразена или когато съществуват търговски мрежи с трети страни и рибата е била преработена, преди да достигне до европейския пазар;

И. като има предвид, че РОУРС са най-доброто средство за борба срещу НБН риболова на международно ниво и участието на Общността в тях позволява да установи съвместни действия и да се изразява с един глас в компетентните международни организации;

Й. като има предвид, че съществуването на ефективна и съгласувана система на контрол е ключов компонент за устойчиво запазване на запасите и на политиката за управление и включва не просто въвеждане на ограничителни мерки, но също така по-добро и по-равностойно прилагане на вече съществуващите мерки;

К. загрижен за значението на обмена на информация и на международното сътрудничество в борбата срещу НБН риболова;

Л. като има предвид, че ползите, извлечени от НБН риболова могат в някои случаи да подпомагат финансирането на дейностите на организирани престъпни мрежи,

1. Потвърждава ангажимента си да се бори срещу НБН риболова във всичките му форми, както това е изразено в резолюцията му от 20 ноември 2002 г., посочена по-горе;

2. Приветства постигнатия напредък в международен план и от ЕС в борбата срещу НБН риболов, но счита, че явлението продължава да ескалира и следователно са необходими по-нататъшни усилия;

3. Счита, че размерът на НБН риболова, многообразието на факторите, които допринасят за него, и широкият кръг от законови, логистични и финансови средства, необходими за борба с него, са такива, че изискват сътрудничество на всички нива, включително на различни генерални дирекции на Комисията (по-специално, но не само, на ГД "Рибарство и морско дело", ГД "Търговия", ГД "Развитие" и ГД "Здравеопазване и защита на потребителите"), на Съвета, на отделни държави-членки и на международната общност; счита, че в тази връзка Зелената книга относно новата морска политика за Съюза би могла да служи като рамка за сътрудничество, въз основа на която може да се подходи по-ефективно в борбата срещу ННН риболов;

4. Счита, че значимостта на ЕС в света, в разнообразните му роли на основна риболовна сила и като най-големият рибен пазар в света, го задължава да бъде в предните редици на борбата срещу ННН риболова;

5. Отбелязва, че ЕС е сред най-богатите и технологично напреднали образувания в света и че се основавана принципа на правовата държава, поради което е дълг на ЕС да разшири и увеличи усилията си за борба срещу НБН риболова;

6. Счита, че ЕС може да действа, вдъхвайки доверие, на световната сцена, само ако вече е предприел ефективни действия да спре собственото си въвличане в НБН риболова, както във води на ЕС и от плавателни съдове на ЕС, така и от интереси извън ЕС;

7. Настоява Комисията да помогне на развиващите се страни, най-вече тези, с които Общността има споразумения за риболов, да спазят изцяло ангажиментите по горепосочения международен план за действие, създаден с оглед спиране на незаконния риболов, така че да помогне за укрепване на недостатъчните мерки, с които тези страни разполагат, като се включат специфични дейности в новите споразумения за партньорство;

8. Потвърждава убеждението си, че решаващите и очевидни първи стъпки, които Европейският съюз следва да предприеме, са най-напред да въведе изцяло съществуващите разпоредби на ОРП и другото подходящо общностно законодателство по ефективен, честен и строг начин, за да се ограничи недекларираният и незаконен риболов от кораби на Общността и във води на Общността и, второ, да се предотврати стоварването и пласирането на продукти от незаконен улов на риба извън ЕС; отбелязва, че тези задължения са най- напред ангажимент на правителствата на държавите-членки съгласно общностното право и като пристанищни държави;

9. Настоява Комисията и държавите-членки да укрепят възпиращите механизми (надзор, контрол, санкции и т.н.) и да предложат мерки за възможна превенция на нарушенията и подобряване на прилагането на съществуващите правила;

10. Отбелязва, че слабото проследяване на рибата води до заблуждение за произхода ѝ, което прави трудно или невъзможно разграничението между законно и незаконно уловена риба;

11. Счита, че е необходимо да се подобри помощта и сътрудничеството между държавите-членки, за да се заздравят контролът и наблюдението и да се насърчат мерките за търговска регламентация, които ще направят възможно определянето на произхода на разтоварения улов;

12. Счита, че е необходимо да се повиши държавният пристанищен контрол за разтоварванията и прехвърлянията на замразена риба от трети страни и да се подобри сътрудничеството между държавите-членки и тези страни;

13. Припомня резолюцията си от 7 септември 2006 г. относно еко-етикетирането, посочена по-горе, и потвърждава убеждението си, че подобряването на проследяването на рибата, от мрежата до чинията, което би се изисквало от схемите на еко-етикетиране, ще бъде от значителна помощ за откриване на рибата, уловена при НБН риболов и отстраняването и от пазара на ЕС; призовава Комисията да представи предложение за еко-етикетиране до месец юни 2007 г.;

14. Призовава Комисията и държавите-членки да удвоят усилията си за прилагане на 15-те дейности, включени в плана за действие на ЕС относно НБН риболов, така както беше договорен, и по-специално да:

i. гарантират равностойно отношение към икономическите участници, като обезсърчат тези в Общността , които плават под удобен флаг,

ii. въведат разпоредби в общностното законодателство относно забраната на търговията с риба от НБН риболов,

iii. въведат задължителни правила за контрол и инспекция в обща законова рамка в Европейския съюз,

iv. разгърнат кампания за информация на Общността, за да се подобри обществената осведоменост за размера и сериозното естество на НБН риболов,

v. да се насърчи изготвянето на подробни планове за контрол и проверки за всяка РОУРС, към която принадлежи ЕС,

vi. работят за разширяване на обхвата на РОУРС, така че да включва целия основен риболов в световните океани, включително дълбоководните видове, дребните океански видове и далекомигриращите видове риби,

vii. сътрудничат активно, доколкото е уместно, за създаването и преразглеждането на списъци на плавателни съдове, приети от РОУРС, които нарушават мерките за консервиране, включително като се докладва за наблюдения; да насърчат въвеждането на търговски санкции срещу държавите, под чиито флаг плават тези съдове,

viii. насърчват приемането на единни планове за действие от страна на регионалните риболовни организации, чрез подтикване към най-ефективните възможни мерки,

ix. работят активно за насърчаване на развитието на системи за документация на улова, като се започне с най-застрашените видове, и да гарантират, че рибата, допусната до пазара на ЕС, не е уловена незаконно,

x. засилят международното сътрудничество в рамките на мрежата за наблюдение, контрол и надзор (MCS), както и в рамките на регионалните системи, с цел под егидата на ФАО да се установи международна информационна система за крайбрежните риболовни плавателни съдове,

xi. дефинират "съществена връзка" между риболовните плавателни съдове и знамето, под което те плават,

xii. дефинират правата и задълженията на пристанищните държави,

xiii. подпомагат развиващите се страни в способността им да наблюдават риболовните дейности в техни води и да се борят с НБН риболова;

15. Приветства включването в работната програма на Комисията за 2007 г. на пакет относно НБН риболова, включващ съобщение от Комисията и предложение за регламент на Съвета относно засилването на борбата с НБН риболова; приветства възобновяването на дейността на вътрешноведомствената консултативна група на Комисията, която беше основана през 2002 г.;

16. Призовава Агенцията на Общността за контрол на рибарството да включи сред приоритетите в своята годишна работна програма борбата срещу незаконния риболов и съгласуването на дейността на държавите-членки в тази област;

17. Призовава всички заинтересовани от премахването на НБН риболова, включително всички институции на ЕС, правителствата на държавите-членки, различните подразделения на риболова, преработвателната промишленост и търговията на дребно, неправителствените организации и други заинтересовани страни да представят своите предложения относно действията, които ЕС следва да предприеме, по време на разискванията, които Комисията ще открие с предстоящото си съобщение относно НБН риболова;

18. Счита, че Комисията следва да включи в предложението си следните действия, които да бъдат приети в законодателството на ЕС;

- всички риболовни плавателни съдове и плавателни съдове за превоз на риба, регистрирани в ЕС или плаващи под флаг на трети страни и желаещи да влязат в пристанище в ЕС, трябва да могат да бъдат лесно идентифицирани чрез средствата за маркировка, включени в стандартните спецификации на ФАО за маркировка и обозначаване на риболовни плавателни съдове,

- трябва да се създаде регистър на Общността за плавателни съдове, които осъществяват НБН риболов, в който да се включат плавателните съдове от черните списъци на РОУРС; този регистър ще улесни бързия обмен на информация между държавите-членки и ще предостави възможност за наблюдение на плавателните съдове при отчитане на евентуална смяна на знамето,

- общи минимални наказания за сериозни нарушения трябва да бъдат приложими във всички държави-членки, и трябва да бъдат достатъчно разубеждаващи,

- Регламент (ЕИО) № 2847/93 на Съвета от 12 октомври 1993 г., относно установяването на система за контрол, приложима към общата политика в областта на рибарството [5] и Регламент (ЕО) № 104/2000 на Съвета от 17 декември 1999 г. относно общата организация на пазарите на рибни продукти и продукти от аква култури [6] трябва да бъдат подсилени по такъв начин, че да гарантират това рибата да може да бъде проследена от момента, в който бъде натоварена на риболовен плавателен съд, до момента, в който достигне крайния потребител,

- всички приети от РОУРС черни списъци на риболовни съдове и плавателни съдове за превоз на риба, включително техните собственици или оператори, трябва да бъдат публикувани и инкорпорирани директно в правото на Общността; на плавателните съдове в тези списъци от страни извън ЕС следва да се забрани да влизат в пристанища на Общността по каквато и да е причина, освен поради форсмажорни обстоятелства или поради хуманитарни причини; на всички плавателни съдове, плаващи под знаме на ЕС, трябва да се забрани да оказват подкрепа (гориво, припаси, прехвърляне на товари и др.) на тези плавателни съдове в открито море,

- законният произход на рибата трябва да бъде доказан, преди да се разреши разтоварването ѝ в пристанища на ЕС или вноса ѝ в ЕС; тези доказателства трябва да включват, както за разтоварената риба от риболовни съдове, така и при прехвърляне на товари:

- при рибни продукти от води, регулирани от регионална риболовна организация, документи, удостоверяващи, че рибните продукти, които ще бъдат разтоварени, са уловени в съответствие с правилата на тази регионална риболовна организация, и че квотите, разпределени на страната по договора, под чието знаме плава корабът, са спазени,

- при рибни продукти, уловени в изключителните икономически зони на трети страни, документация, удостоверяваща, че на плавателния съд е разрешено да извършва риболов или притежава лицензия за риболов в съответните води и за видовете, които ще разтовари,

- държавите-членки следва да обезсърчават прехвърлянето на плавателни съдове от техните национални регистри, ако тези плавателни съдове ще бъдат регистрирани под знамето на страна, която е определена от регионална риболовна организация като страна, чиито плавателни съдове извършват риболов по начин, който намалява ефективността на мерките за опазване, приети от тази регионална риболовна организация;

- плавателните съдове и производителите в трети страни, на които е разрешено да изнасят риба или рибни продукти за ЕС, така, както са включени в списъци, изготвени от трета страна и публикувани от Генерална дирекция "Здравеопазване и защита на потребителите" на Комисията, трябва да бъдат сверени с черните списъци на плавателни съдове, изготвени от РОУРС или други трети страни; Комисията следва да използва всички възможни средства за да гарантира, че на плавателните съдове в тези списъци не се разрешава да изнасят риба или рибни продукти за ЕС; за тази цел може да се обсъди възможно изменение на Регламент (ЕО) № 854/2004 на Европейския парламент и на Съвета от 29 април 2004 г. относно определяне на специфичните правила за организирането на официален контрол върху продуктите от животински произход, предназначени за човешка консумация [7];

19. Приветства създаването на новата агенция за контрол и изразява увереност, че агенцията ще играе важна роля в борбата срещу НБН риболова; призовава Комисията да разгледа идеята за създаване на брегова охрана на ЕС;

20. Призовава Комисията и държавите-членки да предотвратят риболова във води на Общността и влиза- нето в пристанища на Общността от страна на плавателни съдове, които участват в НБН риболов съгласно действащите правила, и да забранят вноса на риба от тези плавателни съдове; призовава също държавите- членки да не допускат този вид плавателни съдове да плават под тяхно знаме, и приканва вносителите, превозвачите и други заинтересовани страни да не прехвърлят или търгуват с риба, уловена от тези плавателни съдове;

21. Приканва Комисията да гарантира, че физическите или юридически лица, отговорни за НБН риболов съгласно действащите правила, не получават каквато и да е помощ или субсидия от фондове на Общността за който и да е клон от тяхната дейност, както и да поиска от държавите-членки да предприемат подобни действия във връзка със съответните им национални помощи;

22. Призовава Комисията да направи и представи изследване относно тарифите и правилата за произход, съдържащо разглеждане на начините, по които тези средства могат да бъдат използвани, с цел да насърчават трети страни да гарантират, че техните плавателни съдове спазват съответните международни управленски мерки;

23. Призовава Комисията да направи и представи изследване относно изпълнението на законодателството на Общността в областта на труда, здравеопазването и безопасността, относно зачитането на социалните права на работниците на този вид плавателни съдове, както и относно условията на живот и труд на борда на плавателните съдове;

24. Призовава Комисията да използва значителното си влияние в РОУРС, за да ги насърчи да изготвят списъци на плавателни съдове, на които е разрешено да извършват риболов (бели списъци), и на плавателни съдове, които за заловени да извършват незаконен риболов (черни списъци); тези списъци трябва да бъдат изготвени по прозрачен и последователен начин, в съответствие с ясни критерии; също така, призовава Комисията да насърчи регионалните риболовни организации да установят кои са страните, които не контролират дейностите на плавателните съдове, плаващи под тяхно знаме, и да използват тези списъци като инструменти, които позволяват приемането или отхвърлянето на риба;

25. Приканва Комисията да продължи да придава максимално приоритетно значение на сътрудничеството с регионалните риболовни организации като Комисията за риболов в североизточната част на Атлантическия океан, Северозападната атлантическа риболовна организация и Комисията за опазване на антарктическите живи морски ресурси, които с инициативите си за борба с незаконния риболов са доказали, че са най-подходящите инструменти за гарантиране на добро управление в открито море;

26. Настойчиво приканва Комисията и Съвета да подсилят ресурсите, отделени за борба срещу корупцията и организираната престъпност на всички нива;

27. Изразява убеждението, че ключът към намаляването и премахването на незаконния, безотчетен и нерегламентиран риболов са пълното проследяване на рибата по цялата верига на съхранение, прозрачността на решенията, сътрудничеството в ЕС и с широката международна общественост и, преди всичко, проява на политическа воля от всички заинтересовани страни; отново заявява че, освен ако бъде постигнато много повече, рибните запаси ще продължават да се изчерпват и риболовните общности в ЕС и навсякъде по света ще срещат много по-големи затруднения;

28. Възлага на своя председател да предаде настоящата резолюция на Съвета, Комисията, правителствата и парламентите на държавите-членки, на Комисията по рибно стопанство на ФАО и на секретариатите на регионалните риболовни организации, в които членува ЕС.

[1] ОВ С 25 Е, 29.1.2004 г., стр. 179.

[2] ОВ L 128, 21.5.2005 г., стр. 1.

[3] ОВ С 177 Е, 25.7.2002 г., стр. 324.

[4] Приети текстове, P6_TA(2006)0347.

[5] ОВ L 261, 20.10.1993 г., стр. 1. Регламент, последно изменен с Регламент (ЕО) № 768/2005 г. (ОВ L 128, 21.5.2005 г., стр. 1).

[6] ОВ L 17, 21.1.2000 г., стр. 22. Регламент, последно изменен с Регламент (ЕО) № 1759/2006 г. (ОВ L 335, 1.12.2006, стр. 3).

[7] ОВ L 139, 30.4.2004 г., стр. 206. Регламент, последно изменен с Регламент (ЕО) № 1791/2006 (ОВ L 363, 20.12.2006 г., стр. 1).

--------------------------------------------------